V. Veteška, podpredseda NR SR: (2004-10-28):
návrhu poslankyne Národnej rady Slovenskej republiky Ľubice Navrátilovej na vydanie zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení zákona č. 186/2004 Z. z. Návrh zákona ste dostali pred prvým čítaním ako tlač 832 a spoločnú správu máte ako tlač 832a. Dávam slovo pani poslankyni Navrátilovej, aby návrh zákona odôvodnila. Ľ. Navrátilová, poslankyňa: Ďakujem za slovo, pán predsedajúci. Vážené pani kolegyne, vážení páni kolegovia, týmto sa uchádzam o vašu podporu pri novele zákona č. 43/2004 Z. z. o starobnom dôchodkovom sporení. Ide o pomerne krátku novelu, ktorá reaguje na niektoré nezrovnalosti, ktoré sa dostali do zákona č. 43 a ktoré môžu vytvoriť problémy po 1. januári budúceho roka, keď reálne začnú fungovať správcovské spoločnosti. Predovšetkým chcem, aby sa upravil spôsob dedenia, pretože nie je dobre riešený v platnom zákone. Navrhovaná zmena zabezpečí, aby dedičia dostali aj po skončení prípadného dlhotrvajúceho dedičského konania sumu zodpovedajúcu aktuálnej hodnote osobného dôchodkového účtu zomretého. Súčasne sa jednoznačne špecifikuje predmet dedenia vzhľadom na účely dedičských konaní, analogicky napríklad zdedením aktív, ako sú cenné papiere a podobne. Ďalej sa navrhuje vypustenie povinnosti dôchodkovej správcovskej spoločnosti kupovať alebo predávať cenné papiere na verejnom trhu cenných papierov len prijímaním návrhov určených vopred neurčenému okruhu osôb, tzv. anonymnými obchodmi, a to z toho dôvodu, že v súčasnosti sa takéto obchody realizujú na OTC trhoch cez brokerov, čím je táto povinnosť vlastne nesplniteľná. Považujem za dôležité, aby sa zaviedli jasné pravidlá a časové súvislosti na prestupy sporiteľov do dôchodkových fondov inej správcovskej spoločnosti. Chcem tým zamedziť špekulatívnemu uzatváraniu zmlúv za účelom zneužívania províznych systémov dôchodkových správcovských spoločností. Navrhované znenie je v súlade s požiadavkami na prevádzku informačného systému druhého piliera. Ďalšou zmenou oproti platnému zneniu zákona je vypustenie lehoty na spätné pripisovanie dôchodkových jednotiek, a to z takého dôvodu, že k nim dochádza k znižovaniu hodnoty dôchodkových jednotiek ostatných sporiteľov v dôchodkovom fonde a k neodôvodneným a neprimeraným zásahom do procesu účtovania. Trošku problematická je posledná časť navrhovanej novely, pretože navrhujem, aby sa pri výpočtoch výšky aktív potrebných na vyplácanie doživotného starobného dôchodku alebo doživotného predčasného starobného dôchodku príslušnou poisťovňou nepoužívali zmiešané úmrtnostné tabuľky, ale úmrtnostné tabuľky vždy pre osoby rovnakého pohlavia. To sú tzv. rodové úmrtnostné tabuľky. Tento problém rezonuje v Európskej únii a zdá sa, že je to problém, ktorým sa budeme musieť zaoberať aj my, pretože je to otázka rovnakého zaobchádzania. Ja som už z tohto miesta povedala, že je to krivé zrkadlo na tieto zmiešané úmrtnostné tabuľky, pretože poškodzuje jedných aj druhých. Poškodzuje ženy, pretože v prípade vdovského dôchodku budú dostávať nižšie dôchodky, ale poškodzuje predovšetkým mužov. A toto nie je podľa môjho názoru správna vec. Ja som presvedčená o tom, že téma úmrtnostných tabuliek sa dostane do Národnej rady v inej súvislosti, a to v súvislosti s prijímaním európskej legislatívy, kde by sa Slovensko malo jasne postaviť na stranu toho, že rodové úmrtnostné tabuľky sú spravodlivejšie ako zmiešané úmrtnostné tabuľky. Ďakujem.